Työsopimuslain täsmentämisellä estetään työsuhteen naamiointi muuksi kuin työsuhteeksi tilanteissa, joissa työsuhteen tunnusmerkit tosiasiassa täyttyvät. Muutos on kirjattu Sanna Marinin hallituksen hallitusohjelmaan.
Lainvalmistelussa ei ole pidetty tarpeellisena kieltää työsuhteen naamiointia eli lain kiertämistä, koska työsopimuslaissa säädetyt työsuhteen tunnusmerkistöt ovat pakottavaa oikeutta. Tämä tarkoittaa, että työntekosuhteen osapuolet eivät voi sopia työsuhteen tunnusmerkit täyttävää suhdetta muuksi kuin työsuhteeksi. Vaikka tällainen sopimus olisikin tehty, sillä ei ole oikeussuojaa.
Työlainsäädäntöön ei näin ollen ollut enää tarvetta säätää erillistä naamiointikieltoa, koska työsuhteen tunnusmerkit täyttävä suhde on joka tapauksessa aina työsuhde.
Kokonaisharkintasäännöksen lisäämisellä pyritään vaikuttamaan siihen, että työntekosuhdetta ei luokiteltaisi väärin. Säännös antaa apuvälineitä työsuhteessa tehtävän ja yrittäjänä tehtävän työn välisen rajanvedon tekemiseen.